Iversen i ny bok: Forstår Carews Riise-vold
«Steffen følte akkurat dette: At John Arne på en måte hadde fått som fortjent.» Slik beskriver Iversen gjennom forfatter Anders Mølser Galaasen sine følelser rundt voldsepisoden som rystet Fotball-Norge i september 2003 - der John Carew slo ned John Arne Riise.Under landslagets trening 9. september kranglet John Arne Riise og John Carew. Blant annet spyttet Riise foran Carews sko for å provosere. Som VGs bilde over viser, gikk Steffen Iversen i mellom. Etter økten forklarte trønderen at det hele var fleip. Men i spillerbussen etterpå fortsatte krangelen - med Iversen som vitne. - Holder du ikke kjeft, så slår jeg deg med skoen, skal Carew ha sagt ifølge VG dagen derpå. I boken, som kommer for salg på mandag, hevder Iversen at Riise gjentok flere ganger: - Ja, så slå meg da, så blir vi ferdig med det. «Han visste John Arne kunne terge på seg en gråstein, de to hadde tross alt vært romkamerater på landslaget i mange år. Men han hadde til gode å se John Arne fullt så gnålende som han var nå. Så komplett idiot», står det i boken - hvor provosering kalles en av Riises fremste spisskompetanser.Til slutt svartnet det for Carew som beveget seg fra bakerste rad fremover i bussen til der Riise satt. I Iversen-boka står det at Carew slo med full kraft flere ganger. I VG dagen derpå kunne vi lese at allerede etter det første slaget skal Riise ha segnet bevisstløs om i setet. Sjokkerte medspillere - i boken navngis Claus Lundekvam og Roar Strand - gikk etter hvert i mellom. Også Iversen selv skal ha forsøkt å stoppe spisskjempen, men «Carew er sterk som en bjørn, og Steffen slet med å få kontroll på branden». Hendelsen vakte enorm oppsikt i mediene, og Carew ble hjemsendt fra landslaget. Christer Basma fortalte åpent til VG noen uker senere at hele spillergruppen stod bak avgjørelsen. I Iversen-boka innledes sidene om episoden som «da en sunnmøring med manglende evne til å vite når man bør holde kjeft, fikk en lærepenge som virkelig svei». Iversen påpeker at han mener Carew gikk over streken, og omtaler episoden som «ikke bra». Han synes samtidig Riise var heldig som slapp unna episoden uten større skader. «Kulen på kinnet var ingenting i forhold til hvilke ødeleggelser knyttneven til Carew var i stand til å forårsake». For etter å ha snakket med spissen på kvelden, fikk Iversen «en bedre forståelse for at han hadde klikka som han hadde gjort»: «Det John hadde sagt, rettferdiggjorde ikke slagene, men det satte dem i et visst perspektiv som det gikk an å forstå».- Vi satt på rommet til John, bare vi to, John og jeg, i en time og snakket om både det som var skjedd - og om livet generelt. Det gjorde godt. Vi løste problemene våre, tok hverandre i hånda og skværet opp. Han sa unnskyld, og jeg aksepterte det, sa Riise da. Det nærmeste en unnskyldning fra Carew offentlig er det han sa til VG 30. mars 2004: - Vi gjorde en menneskelig feil. John Arne og jeg er ferdig med dette for lengst. Det ble vi den natten det skjedde, sa Carew. På spørsmål fra VG 12. september om spyttingen foran skoene til Carew, svarte Riise følgende, etter å ha omtalt tiden etter slagene i Drammen som sin tøffeste noen gang: - Det var feil av meg. Men selv om man er proff i England og tjener mange penger, kan man bli irritert - og forsøke å provosere andre. John og jeg har alltid hatt en «køddete» tone, og det var det som var selve krangelen. Men det gikk litt langt. Nå har både John og jeg lært hvor grensene går, og det tror jeg også resten av laget har lært noe om. John Carews rådgiver, Per A. Flod, synes det er vanskelig å kommentere innholdet i Iversen-boken før han har lest den, men sier Carew føler seg ferdig med episoden i Drammen. - Jeg mener det er mye fra den gangen som har vært veldig skjevt fremstilt i media. Og hvis Steffen har samme synet, så forstår jeg at han har lyst til å gi uttrykk for de, sier Flod til VG Nett. - At det i ettertid vil komme noen refleksjoner rundt det som skjedde, er vel bare naturlig. Dette er en del av Steffens liv også. Han må få lov til å kommentere det som skjedde, mener Carews rådgiver. Steffen Iversen sier til VG Nett at han ikke vil kommentere boken før mandag.
Steffen Iversen (35) sto midt i dramaet før «slagene i Drammen» i 2003. I den nye boken om seg selv kommer fotballprofilens oppsiktsvekkende mening om volden i landslagsbussen frem.